Kaapse metro voel reeds inperking se nagevolge | Netwerk24
Deur Marelize Barnard 06 Mei 2020 19:08
Een van die hawelose mense in die middestad van Kaapstad. Foto: Jaco Marais
Die Kaapstadse metroraad gaan weens die ekonomiese nagevolge van die koronavirus met 'n rekening van R4 miljard sit.
Daar is twee redes hiervoor – die een is dat Kapenaars nie meer hul munisipale rekeninge betaal nie, en die ander is die bykomende uitgawes wat die metroraad moes aangaan om die meegaande uitdagings van die koronavirus-ramptoestand te bestuur.
Ian Neilson, onderburgemeester en burgemeesterskomiteelid vir finansies, het by navraag gesê dit is die finansiële las waarmee die metroraad in die 2020-'21-boekjaar (wat op 1 Julie begin) gaan sit.
Oor die moontlikheid van afslag aan inwoners met die betaling van erfbelasting en ander munisipale diensgeld, het Neilson gesê die geld in die huidige begroting word herprioritiseer en die konsepbegroting vir die volgende boekjaar word ook nog hersien.
Daar word reeds bespeur dat mense nie hul munisipale rekeninge betaal nie, en daar sal vir die komende boekjaar voorsiening gemaak moet word dat 'n groter deel van die begroting vir agterstallige skuld aangewend sal moet word.
Om die tekort van R4 miljard te ondervang sal nie-noodsaaklike uitgawes gesny word, kapitale projekte sal uitgestel moet word en geld sal geleen moet word vir die projekte wat wel voortgaan.
Neilson sê daar is einde Mei 'n raadsvergadering en meer inligting oor die veranderings in die konsepbegroting vir die komende boekjaar sal voor dan beskikbaar gestel word.
Hy sê daar is tot nou 'n onbeduidende bedrag geld van die nasionale regering gekry om die krisis te hanteer.
Enige moontlike aanpassings aan die tariewe vir grondbelasting en munisipale dienste sal met die finalisering van die begroting gedoen word.
"In April reeds is minder betalings ontvang vir munisipale rekeninge. Dit is onduidelik hoe lank dit gaan aanhou en moet met die finale voorstelle vir die begroting in ag geneem word," sê Neilson.
Dienste wat gelewer word, soos die voorsiening van water, elektrisiteit en vullisverwydering, word ingevolge die nasionale munisipale model vir begroting wat landwyd geld, betaal met die geld wat ingevorder word wanneer mense hul munisipale rekeninge betaal, sê Neilson.